Special

Special () ir ASV televīzijas seriāla "Pazudušie" pirmās sezonas četrpadsmitā sērija. Sērijas režisors ir Gregs Jajtans, bet scenārists — Deivids Furijs. Sērija pirmo reizi pārraidīta 2005. gada 19. janvārī.

Sērija stāsta par to, kā Maikls sadusmojas uz Loku, uzskatot, ka viņš pavada pārāk daudz laika ar Voltu. Tādēļ Maikls nolemj uzbūvēt plostu, lai varētu kopā ar savu dēlu pamest salu. Paralēli tiek atklāta Maikla pagātne un viņa neveiksmīgā cīņa par vietu Volta dzīvē.

 Sižets 

 Uz salas 
Maikls meklē savu pazudušo dēlu un atklāj ka viņš mācās mest nažus kopā ar Loku un Būnu. Dusmīgs, Maikls liek Voltam paņemt Vincentu un atgriezties nometnē. Maikls paceļ balsi uz Loku, apsūdzot viņu tajā, ka viņš kūda dēlu pret viņu, un dusmās atvēzējas pret Loku ar nazi. Būns iejaucas un atņem Maiklam nazi. Pēc tam Loks mierīgi paskaidro situāciju, pārmetot Maiklam, ka viņš nepareizi izturas pret savu dēlu. Maikls tikai īsi atbild, lai Loks turpmāk netuvojas Voltam.

No rīta Šenona, Saīds un Džeks apspriež Ruso kartes, kad iejaucas Maikls, sakot, ka viņi vairs nevar tā turpināt dzīvot un ka ir jātiek prom no salas, izmantojot plostu. Drīz vien Maikls iesaista šajā idejā arī Voltu, un abi sāk vākt detaļas topošajam plostam, lai gan Voltam tas īsti nepatīk. Tikmēr Keita un Čārlijs dodas pie Sojera, turēdami viņu aizdomās par Klēras dienasgrāmatas nozagšanu. Sojers, palikdams uzticīgs savam ierastajam ķircināšanās stilam, sāk kaitināt Čārliju, un starp viņiem izceļas neliels kautiņš.

Kad Būns un Loks atgriežas alā, Volts tuvojas Lokam, taču viņš pārmet zēnam attieksmi pret tēvu un lūdz vairs viņam netuvoties. Maikls viņus pamana un atkal piedraud Lokam. Kad viņš aiziet, Volts sadusmojas uz tēvu un dodas vienatnē pastaigā džungļos. Vēlāk Maikls saprot, ka dēls atkal ir pazudis, un, lai gan negribīgi, dodas viņu meklēt kopā ar Loku. Viņi sadzird kliedzienu un atklāj, ka polārlācis uzdzinis Voltu koka zaros un cenšas viņu aizsniegt. Maikls un Loks uzkāpj tuvējos kokos un ar grūtībām izglābj Voltu. Polārlācis aizbēg.

Vakarā Volts un Maikls beidzot izlīgst. Čārlijs lasa Klēras dienasgrāmatu un pamana tajā pieminētu "Melnās klints" vietu, kuru agrāk jau bija minējis Saīds, atsaucoties uz francūzietes stāstīto. Džeks nolemj no rīta doties meklēt Klēru. Šajā laikā Loks un Būns dodas meklēt pazudušo Vinsentu, kad krūmos sadzird čaukstoņu, no krūmiem pēkšņi iznāk nobijusies Klēra.

 Maikla un Volta atmiņas 
Maikls kopā ar savu draudzeni Sūzenu iepērkas zīdaiņu drēbju veikalā, kad viņa paziņo, ka vēlas gaidāmo mazuli nosaukt par Voltu. Neilgi pēc Volta dzimšanas Maikls un Sūzena strīdas par Sūzenas darbu — viņai piedāvāts darbs Amsterdamā, taču Maikls nevēlas doties līdzi, nemaz nerunājot par to, lai piešķirtu viņai dēla aizgādību. Tomēr, tā kā Sūzena nav Maikla sieva un viņai ir stabils darbs, Maiklam nav lielu izredžu iegūt aizgādības tiesības.

Gadu vēlāk Maikls ierodas Amsterdamā un sazvana Sūzenu, paziņojot, ka ir atbraucis pēc sava dēla. Sarunas laikā viņš dzird vīrieša balsi, un Sūzena paskaidro, ka atrodas kopā ar savu priekšnieku. Maikls dusmīgs noliek klausuli, un, iznākot uz ielas, viņu notriec automašīna. Slimnīcā Sūzena apciemo Maiklu, sakot, ka segs visus ārstēšanas izdevumus. Viņa arī atklāj, ka vēlas precēties ar savu priekšnieku Braienu, kurš grib adoptēt Voltu.

2004. gadā Braiens, Volts un Sūzena pārceļas uz dzīvi Austrālijā, kur Sūzenai sākas veselības problēmas.

Braiens pieklauvē pie Maikla durvīm Amerikā un paziņo, ka Sūzena ir mirusi. Pirms nāves viņa bija izteikusi vēlēšanos, lai Maikls iegūtu aizgādību pār Voltu. Maikls ir dusmīgs uz Braienu, bet viņš paskaidro, ka Volts ir "īpašais" un "kaut kas notiek, kad viņš ir tuvumā". Ierodoties Austrālijā, Maikls satiek savu dēlu, kurš nevēlas doties uz Ameriku kopā ar svešinieku. Tomēr Maiklam izdodas viņu pierunāt, apsolot, ka viņi ņems līdzi arī Vinsentu — Braiena dāvāto suni.

 Lomās 

 Galvenie varoņi 

 Metjū Fokss — Džeks Šepards
 Evandželīna Lilī — Keita Ostena
 Horhe Garsija — Hugo "Hērlijs" Rejess
 Džošs Holovejs — Džeimss "Sojers" Fords
 Navīns Endrūss — Saīds Džara
 Jundžina Kima — Sun Kvona
 Terijs O'Kvīns — Džons Loks

 Herolds Perino — Maikls Dosons
 Malkolms Deivids Kellijs — Volts Dosons
 Megija Greisa — Šenona Rezerforda
 Īens Somerholders — Būns Kārlails
 Dominiks Monahans — Čārlijs Peiss
 Emīlija de Ravina — Klēra Litltone

 Otrā plāna varoņi 
 Kristians Boumens — Stīvs Dženkinss
 Medisona — suns Vinsents
 Tamāra Teilora — Sūzena Dosona (Loida)
 Deivids Starziks — Braiens Porters

 Ārējās saites 

Kategorija:Pazudušie